NARIADENIE KOMISIE (ES) č. 1274/2007
z 29. októbra 2007,
ktorým sa mení a dopĺňa nariadenie (ES) č. 2104/2004 o podrobných pravidlách uplatňovania nariadenia Rady (ES) č. 639/2004 o riadení rybárskych flotíl zaregistrovaných v najvzdialenejších regiónoch Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 11 ods. 5,
so zreteľom na nariadenie Rady (ES) č. 639/2004 z 30. marca 2004 o riadení rybárskych flotíl zaregistrovaných v najvzdialenejších regiónoch Spoločenstva (2), a najmä na jeho článok 1 ods. 2 a článok 4 ods. 3,
keďže:
(1)
Komisia a Rada vo vyhlásení o najvzdialenejších regiónoch, ktoré spoločne predložili na Rade pre rybolov 27. júla 2006 (3), zdôrazňujú nutnosť primeraných opatrení na zabezpečenie trvalo udržateľného rozvoja rybolovného sektora v týchto regiónoch. Cieľom týchto opatrení je zohľadniť špecifickosti rybolovných činností v príslušných oblastiach. Okrem toho pri ich prijímaní treba vziať do úvahy pripravovanú štúdiu k tejto téme a vyhodnotenie Vedeckého, technického a hospodárskeho výboru pre rybolov (VTHVR) o stave rybolovných zdrojov v najvzdialenejších regiónoch.
(2)
Na základe tohto vyhlásenia Francúzsko a Portugalsko prijali rozvojové plány pre Guadeloupe, Martinik, Francúzsku Guyanu, Réunion a Azory. Na plenárnom zasadnutí v apríli 2007 VTHVR predložil hodnotenie účinkov týchto plánov na rybolovné zdroje.
(3)
Zároveň sa Komisii predložili doplňujúce informácie o navrhovaných úpravách týkajúcich sa vysokého počtu plavidiel, ktoré sa venovali rybolovným činnostiam pred 31. decembrom 2006 a ktoré ostali aktívne v najvzdialenejších regiónoch bez toho, aby sa zapísali do registra flotily Spoločenstva. Tieto úpravy treba považovať za rozšírenie rozvojových plánov.
(4)
Rozvojové plány prispievajú k udržateľnému rozvoju rybolovného sektora v najvzdialenejších regiónoch. V tejto súvislosti by sa mali znovu preskúmať referenčné úrovne niektorých flotíl zaregistrovaných v najvzdialenejších regiónoch. Nariadenie Komisie (ES) č. 2104/2004 (4) by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Príloha k nariadeniu (ES) č. 2104/2004 sa nahrádza prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2007